Man kry lewenslank ná dogter se verkragtingArgieffoto ŉ Man is lewenslank tronk toe gestuur nadat hy sy dogter verkrag het. Die eMalahleni-streekhof het die 45-jarige man op 21 November gevonnis, nadat hy daaraan skuldig bevind is dat hy sy 14-jarige dogter in Ackerville, naby Witbank, verkrag het. Die man se identiteit kan nie bekendgemaak word nie om sy dogter se identiteit te beskerm. “Die hof het in Maart gehoor dat ŉ huishulp besig was om die huis skoon te maak, toe sy stukke snesies en wit lap met bloed op onder die slagoffer se bed gevind het. Sy het onraad vermoed en die slagoffer in die teenwoordigheid van hul bure daaroor uitgevra toe sy terugkom van skool. Die slagoffer het toe aan hulle gesê dat haar pa haar verkrag het,” sê Monica Nyuswa, woordvoerder van die departement van openbare vervolging in Mpumalanga. Die voorval is aan die owerhede gerapporteer en die verdagte is in hegtenis geneem. “Tydens die verhoor het die beskuldigde skuld ontken. Die J88-vorm het bevestig dat die slagoffer gepenetreer is en wonde opgedoen het aan haar private dele,” sê Nyuswa. Ter strafverswaring het die staat aangevoer dat die pa geen berou toon vir sy optrede nie. “As ŉ pa was hy veronderstel om sy dogter te beskerm en te verdedig, veral ná die dood van haar ma. Hy het ook die vertrouensverhouding tussen hom en sy dogter geskend,” sê Nyuswa. Die hof het geen dwingende of beduidende rede gesien om van die voorgeskrewe vonnis af te wyk nie en die beskuldigde is lewenslank tronkstraf opgelê vir verkragting.